Ďurica, Ondrej, poslanec NR SR (2023-03-21):
Ďakujem pekne za slovo, pán podpredseda. Milé kolegyne, vážení kolegovia, nedá mi, aby som v krátkosti nezareagoval na to, čo je predmetom tejto diskusie a súvisí s tým návrhom, ktorý predkladáme. Každá žena povie, že chlapi nedokážu robiť dve veci naraz. S tým sme sa určite stretli v minulosti alebo sa s tým stretávame aj dnes a je zaujímavé, že vo vedení štátu je človek, ktorý dokáže robiť predsedu strany, premiéra, ministra financií a ministra zdravotníctva. Takže buď toto pravidlo, s ktorým sa každý normálny chlap musel stretnúť za život, to jest že chlap nedokáže robiť dve veci naraz, buď toto pravidlo platí pre všetkých chlapov s výnimkou Eda Hegera, alebo toto pravidlo neplatí. Tým chcem povedať, že absurdita, ktorá nastala po odvolaní vlády, tých desať mesiacov, ktoré sa tu skloňujú, ktoré sú predmetom diskusie aj vo verejnosti, pretože ľudia veľmi zle vnímajú to, že je tu vláda alebo politici, ktorí proste tu zrazu desať mesiacov majú nejakou zotrvačnosťou fungovať, toto všetko spôsobilo absurdity, na ktoré my ako hnutie REPUBLIKA týmto návrhom zákona alebo zmeny ústavy reagujeme. Nikto nepredpokladal, že tak jednoznačná vec, tak jednoznačný moment, kedy je vláda odvolaná, kedy stratí dôveru, bude mať za následok takýto vývoj situácie. Veď keď sme odvolávali vládu a jednotliví ministri alebo predseda vlády, alebo ktokoľvek z vás koaličných poslancov ste tu vtedy sedeli, tak vás ani len nenapadlo, že tu budete ešte desať mesiacov, ale v tejto krajine zázrakov jednoducho sa to stalo. Stalo sa to napriek tomu, že si to neželali ani občania a že bolo absolútne jasné a zrejmé z tej diskusie a z verejnej diskusie, z verejnej debaty, že táto vláda nemá potrebnú podporu. Napriek tomu sa tá absurdita stala realitou a odvolaní politici majú ďalších desať mesiacov na to, aby tu boli. A aký je výsledok? Zamyslime sa! Bola tu téma odovzdania stíhačiek, ako to prebiehalo? Tá debata ani diskusia nebola ani v tomto pléne. Ani len poslanci Národnej rady nemali k tomu možnosť vystúpiť a povedať svoj názor. A kto ho má povedať? Veď my reprezentujeme občanov. Kto ho má povedať, ten názor? Kto o tom má rozhodnúť? O majetku štátu, o smerovaní a o zahraničnej politike štátu? Kto má rozhodnúť v tak závažnom momente a v tak citlivej dobe, akou je doba, kedy v susednom štáte zúri vojna? To poslanci Národnej rady nemajú priestor, aby o takejto závažnej veci diskutovali? Aby prezentovali to, čo si myslia ich voliči? Na jednej strane sa tu oháňate demokraciou a právom, aby ľudia mohli povedať, aby si mohli delegovať cez poslancov to, ako chcú, aby bol spravovaný štát. A na druhej strane pri takýchto silných a, dovolím si povedať, aj historických témach v čase vojny a medzinárodnej celosvetovej krízy, ktorá s tým súvisí, táto odvolaná vláda nevie dokázať ani to, aby v tomto pléne prebiehala diskusia. Diskusia je nastavená na výbor pre obranu a bezpečnosť, kde je vopred napísané uznesenie, len aby sme sa mali čím ako odvolaná vláda prikryť. Aby sme mali čo povedať médiám, že áno, rokoval o tom výbor. A výbor povedal, že je to v poriadku. My sme sa zbláznili?! Toto je podľa vás normálne?! Veď keby ste stáli na opačnej strane a neboli by ste poslancami bývalej koalície alebo ministri by neboli bývalí ministri, dnes odvolaní, tak by ste kričali na celé námestia a robili by ste krik za pomoci médií. Ako je toto možné? A že to nie je ani v súlade s demokraciou, ani s verejnou diskusiou, ani so zákonom, ani s ústavou, s ničím. A zrazu je to úplne normálna vec. A vy nečítate tie diskusie? Vy nepoznáte názory ľudí? Vy nechodíte medzi ľudí? Čo si myslia o odvolanej vláde, ktorá má ešte desať mesiacov spravovať štát? A za tých desať mesiacov tu vzniká ďalších desať strán a ďalších desať ako keby „lídrov“, ktorí tu idú garantovať smerovanie Slovenska a správnu zahraničnopolitickú orientáciu a idú hovoriť to, že zabezpečia, aby plán obnovy a tak ďalej, bla-bla-bla-bla-bla. Keď sa spýtate Hegera, čo ide robiť ďalej, v akom stave je štát, tak vám povie, že jeho úlohou je doručiť občanom pomoc, to je prvý bod, ktorý používa. A druhý bod, ktorý používa, je plán obnovy. To je celé. Pozrite si jeho diskusie, pozrite si ich vystúpenia, ich odpovede. To sú dve veci, ktoré omieľajú donekonečna. Preto, preto, práve pre túto situáciu, pre toto absurdné konanie bývalej vlády a jednotlivých politikov, ktorí dávno stratili mandát a dôveru takéto veci robiť práve vzhľadom na tú situáciu, ktorú nikto nikdy nepredpokladal, že môže nastať, ale nastala, práve preto prichádza hnutie REPUBLIKA s týmto legislatívnym návrhom a s touto iniciatívou. Tá iniciatíva, pokiaľ prejde táto legislatívna úprava, sa nedotkne vás a nedotkne sa ani Hegera, ani Matoviča, ani ďalších babrákov, ktorí zavinili a zapríčinili tento stav. Dotkne sa ďalších vlád a ďalších politikov. Nemusím to byť ani ja, ani moji kolegovia. My nepotrebujeme robiť politiku celý život ani tu byť za každú cenu, o tom rozhodnú občania. Ale ide o to, aby v štáte, v krajine, v Slovenskej republike boli tie mantinely nastavené normálne, aby sem jednoducho, aby do toho celospoločenského diania, ktoré sa dotýka občanov každodenne, aby tu nebol priestor pre takéto absurdné situácie. Ja zámerne sa opakujem v tom slove absurdné, lebo naozaj toto, čo nastalo, je absurdné. A nám ide len o to, že pokiaľ máme nejaký organizmus a vidíme, že ten organizmus má nejakú chybu alebo je tu nejaká, nejaký kaz drobný, tak ho poďme odstrániť a poďme to nastaviť tak, aby ten kaz jednoducho tu nebol, keď vieme o ňom a uvedomujeme si ho. Preto táto naša iniciatíva. A ja pevne verím na základe toho, čo som povedal teraz v závere, pevne verím, že ak vám záleží na tom, aby Slovenská republika mala normálnu politickú atmosféru a normálne, normálne zákony a mechanizmy na to, aby či už odvolaná vláda, alebo ďalší proces, ktorý s tým súvisí, aby to jednoducho šlo, aby sa to čo najmenej v negatívnom zmysle dotýkalo občanov, tak verím tomu, že túto našu iniciatívu podporíte, pretože to nestojí žiadne peniaze a hlavne, hlavne sa tým vyhneme hanbe a tomu, čoho sme svedkami dnes. Urobme to v mene, v mene blaha Slovenskej republiky a v mene dobra občanov, ktorí sa na toto pozerajú a ktorí si o tom myslia svoje. Ďakujem pekne za podporu.